Danske unge har indtaget den tjekkiske hovedstad Prag i vinterferien, og mens det sidste år betød flere knivstikkeriet og anholdelser for vold og fuldskab, er årets ’drukferie’ startet noget mere fredeligt.

Fire danske unge er blevet anholdt i løbet af natten, ifølge TV 2's oplysninger udelukket for at være for fulde.

Det skyldes måske, at de tjekkiske myndigheder har haft stor fokus på de unge og er massivt tilstede i nattelivet. TV 2’s reporter, Lasse Bekker, har natten igennem fulgt 40 kampklædte tjekkiske betjente, der mandsopdækker de feststemte unge.

- De er meget synlige og går fra diskotek til diskotek, hvor de laver omfattende alkoholtest og tjekker id-kort for alder. De er meget konsekvente, og folk får bøder for bare at krydse gaden uden for fodgængerfeltet, siger Lasse Bekker til tv2.dk.

Udover de mange tjekkiske betjente, er fire danske dialogbetjente fulgt med danskerne på vinterferie i Prag. Og de lever ifølge Lasse Bekker fint op til deres navn:

- De følger i hælene på det tjekkiske politi og snakker med de unge, der åbenlyst er meget mere trygge ved de danske betjente. Det lykkedes ofte betjentene at tale ophidsede og berusede folk ned, og der er nærmest en hjertelig stemning mellem dem og de danske festdeltagere.

En af de anholdte danskere, en 18-årig mand, brugte det danske politi lang tid på at tale med.

- Han var meget ulykkelig, fordi han havde fået at vide, at én i hans familie var blevet alvorligt syg, og han kunne ikke komme hjem. Så han havde druknet sorgerne i en promille på 2,4. Men efter næsten en times dialog, tabte de tjekkiske betjente tålmodigheden med ham, da han var ret højlydt og meget fuld. Så de tog ham med på hospitalet og videre til detentionen, siger Lasse Bekker fra Prag.

Sidste år holdt omkring 10.000 danske unge vinterferie i Prag. I løbet af uge 7 og 8 blev blandt andre to danskere stukket ned med kniv, og seks anholdt for vold. Akut alkoholforgiftning og skader efter vold sendte cirka 30 danskere på hospitalet.

Flere hoteller blev udsat for omfattende hærværk, og skaderne løb op i 100.000 kroner.

Og hotelejerne i Prag kan mærke, at de voldsomme begivenheder sidste år, har fået myndighederne op på stikkerne.

- Vi har ikke taget flere strenge forholdsregler, men vi er i kontakt med politiet, der er mere engageret i det nu. Og organisatorerne har sendt delegerede til de studerende, så jeg tror, det bliver meget bedre end sidste år, siger manager på Hotel Louise, Jitka Birhanzlova til TV 2 News.

Er du i Prag og oplever hærværk eller vold blandt danskere, hører vi gerne fra dig via nedenstående formular eller på 1234@tv2.dk